የኢትዮጵያ ሰንደቅ  ዓላማ  የነጻነት ፤ የእኩልነትና የአንድነት መገለጫ ምልክት እንደሆነ ተገለጸ
የምክር ቤቱ ምክትል አፈ ጉባኤ አቶ ወልደ ገብርኤል አብርሃ ዛሬ በአዲስ አበባ ከተማ  አስተዳደር የመሰብሰቢያ አዳራሽ በሰንደቅ ዓላማ ምንነትና እሴት ላይ በተካሄደ የፓናል ወይይት ላይ እንዳሉት የኢትዮጵያ ሰንደቅ ዓላማ  ለአገሪቱ ብሔር ፤ ብሔረሰቦችና ሕዝቦች  የነጻነት ፤ የእኩልነትና የአንድነት  መገለጫ ምልክት ነው ።የሰንደቅ  ዓላማ ቀን በአገር አቀፍ ደረጃ መከበሩ የሰንደቅ ዓላማን መሠረታዊ መርሆችና እሴቶችን በተመለከተ የሕዝቡን ግንዛቤ ለማሳደግ ጥቅሙ የጎላ ነው ያሉት አቶ ወልደ ገብርኤል፣ ቀኑ ሲከበር የአገሪቱ ዋነኛ ጠላት የሆነውን ድህነትን ለማሸነፍ  በእልህና በወኔ ለመነሳት ዳግም ቃል የምንገባበት ነው ብለዋል ።በሕዝብ ተወካዮች ምክር ቤት የህግና የፍትህ አስተዳደር ቋሚ ኮሚቴ አባል አቶ ዳዊት ተፈራ ባቀረቡት ጥናታዊ ጽሑፍ እንደገለጹት ሰንደቅ ዓላማ በቀደሙት ሥርዓቶች የገዢ መደብ  መገለጫ ሆነ መቆየቱንና ሕገ መንግሥቱ ከፀደቀ በኋላ ግን  የብሔር ብሔረሰቦችና  ሕዝቦች እኩልነትን የሚያንጸባርቅ አርማ መቀመጡን ገልጸዋል።በጠቅላይ  ሚኒስቴር ቢሮ የሕዝብ ተሳትፎና አደረጃጀት ሚኒስትር ዲኤታ አቶ ደስታ ተስፋው በበኩላቸው ኢትዮጵያ ረጅም የሰንደቅ ዓላማ ታሪክ  ካላቸው  አገራት ተርታ  እንደምትመደብ ጠቁመው ኢትዮጵያውያን ለሰንደቅ ዓላማ ክብር ለረጅም ዓመታት ታላቅ ተጋድሎ በማድረግ  ሰንደቅ ዓላማውን ማቆየታቸውን ገልጸዋል ።ብዙ  የአፍሪካ ሃገራት ከቅኝ ግዛት ከወጡ በኋላ ኢትዮጵያን የነጻነት  ተምሳሌት  በማድረግ  የሰንደቅ ዓላማዋን ህብረ ቀለም  መውሰዳቸውን  የገለጹት አቶ ደስታ አሁን  በሰንደቅ ዓላማው  ላይ የብሔር ብሔረሰቦች እኩልነት መንጸባረቁ ለአገሪቱ ሕዝቦች አንድነትን በመፍጠር  ልማትን ማምጣት መቻሉን ተናግረዋል።በፓናል  ውይይቱ  ላይ  የተሳተፉ  አንዳንድ  የአዲስ  አበባ ከተማ ነዋሪዎች በሃገሪቱ የሰንደቅ ዓላማ  አጠቃቀም  ፤ እሴትነትና ታሪካዊ አመጣጥ ላይ ላነሷቸውት ጥያቄዎችና አስተያየቶች  ከመድረኩ ምላሽ  ማግኘታችውን  ዋልታ ኢንፎርሜሽን ማዕከል ዘግቧል ።ኢትዮጵያውያን የሰንደቅ ዓላማ ቀንን ለስድስተኛው ጊዜ “ሰንደቅ አላማችን የብዝሃነታችን፤የአንድነታችንንና የህዳሴያችን መገለጫ ነው” በሚል መሪ ቃል በነገው ዕለት ያከብራሉ። 